題高端禮竹屋
作者：劉克莊
朝代：宋

paragraphs: 植物惟竹尤清剛，高君占斷作屋場。
首陽二子艴然怒，柰何千載侵了疆。
七賢六逸接踵起，紛紜聚訟如堵牆。
士師狐疑不能决，後村老子來平章。
世間物以少爲貴，姚花禹柏蜀海棠。
籜龍子孫異於是，布滿天地并四方。
幽栖自是渠高興，勝踐不與君相妨。
立談虞芮各冰釋，高君奄有千篔簹。
設榻中央墉四旁，莫遣俗客升吾堂。